
Mesterséges intelligencia alkalmazási lehetőségei a tűzszerész feladatok technikai támogatásában

Pályamunkámban bemutatom a MH 1. Honvéd Tűzszerész és Hadihajós Ezred felépítését, feladatrendszerét, illetve a kutatás során feltárt azon vezetéstámogatási területeket, amelyekben a mesterséges intelligencia alkalmazásával előrelépés érhető el a tűzszerészek biztonsága, illetve a műveletvezetés támogatása érdekében. A kutatás kezdetén megismerkedtem a mesterséges intelligencia egyes alapelemeivel és működésével, amelynek megértése elengedhetetlen volt az általam készített komplex felismerő rendszer kialakításához.
Fő eredménynek tartom, hogy sikerült kidolgoznom egy olyan tűzszerész műveleteket támogató képelemzésen alapuló szoftvert, valamint a mögötte lévő rendszerelvet, amely képes beazonosítani és megnevezni az aknagránátok egyes típusait. A három űrmérethez tartozó három neurális háló mérési eredményeit figyelembe véve azok jelentősen nagyobb felismerési pontosságot értek el, mint a célul kitűzött 70%-os pontosság. A teljes rendszer felismerési spektrumának a három neurális háló csak egy része, de annak eredményei nagyon bíztatók a jövőbeni fejlesztésekre és a bővítés lehetőségére vonatkozóan. Kidolgoztam a neurális hálók és a képi adatbázisok egymásra épülő rendszerének elméleti hátterét, így a további fejlesztésekhez már „csak” több tízezer fényképpel kell feltölteni a képi adatbázis vonatkozó részeit.
Az elkészült program egy olyan prototípus, amely felhőlapú számítási kapacitás felhasználásával került fejlesztésre és tanításra. Ugyanakkor katonai célú rendszerek gyakorlatban történő megvalósítása és alkalmazhatósága szempontjából már a neurális hálók készítéséhez is célszerű lenne a felhő alapú felhasználói felületet egy platformfüggetlen megoldásra cserélni. A piacon több ilyen szoftver is elérhető, de a felhasználói szempontokat figyelembe véve a MATLAB és annak a kifejezetten az MI fejlesztésekre optimalizált moduljai (toolboxok) kínálják a leghatékonyabb megoldást.
A fentiek alapján a jövőben mindenképpen folytatni szeretném kutatásaimat. Tervezem újabb eszközcsoportokról, és konkrét eszközökről további képeket feltölteni a felismerő rendszerbe, ezáltal megvalósítva a tanulóhalmaz bővítését, majd megvizsgálva annak felismerési pontosságra gyakorolt hatását. A képi előfeldolgozás eszköztárának felhasználása segítségével szeretnék további javulást elérni a szoftver hatékonyságában.



